M-Files

M-Files Oy on suomalainen teknologiayhtiö, joka kehittää ja myy tiedonhallintaohjelmistoja. Yrityksen tiedonhallinta sekä tiedon jakaminen ja suojaaminen perustuvat metatietojen hyödyntämiseen, jolloin tietoa ei luokitella perinteisen kansiohierarkian vaan sisällön perusteella. M-Files on käytössä tuhansilla asiakkailla yli sadassa maassa. Vuonna 2016 M-Filesillä oli yli tuhat asiakasta Suomessa , yhteensä sen asiakkaina oli yli kuusi tuhatta organisaatiota ympäri maailmaa.

M-Files Oy:n päätoimipiste sijaitsee Tampereen Hervannassa ja muut toimipisteet Espoossa, Lappeenrannassa, Britanniassa, Ruotsissa, Saksassa, Ranskassa, Kanadassa ja Australiassa. Yrityksen tytäryhtiö M-Files Inc. sijaitsee USA:ssa. Lisäksi yrityksellä on yli 600 jälleenmyyjää yli 100 maassa.

Markkinatutkimusyritys Nucleus Research nosti keväällä 2018 M-Filesin maailman parhaaksi tiedonhallinnan teknologiaksi. Sen kilpailijoita ovat IBM, Microsoft, OpenText ja Box.

Historia

1987-1999 (Motiivi Oy)
M-Filesin historia ulottuu vuoteen 1987, jolloin Motiivi Oy perustettiin Seinäjoella. Rakennusalan konsultoinnin liiketoiminta aloitettiin vuonna 1989. Arkkitehti- ja insinööritoimistoa johti Mikko Nivala. Mikon vielä lukiota käynyt poika Antti Nivala suunnitteli yritykselle 1990-luvun alkupuolella M-Color-nimisen väritulostusohjelman. Sen avulla voitiin tulostaa värillisiä arkkitehtisuunnitelmia AutoCADilla, sen sijaan, että ne olisi väritetty itse puuväreillä. Mikko Nivala vei ohjelman mukanaan messuille, josta sille löytyi asiakkaiksi kuntia ja kaupunkeja. Amerikkalaisessa CAD-lehdessä julkaistun mainoksen avulla ohjelmaa myytiin yli miljoonalla eurolla vuoteen 2000 mennessä.

2000-2010 (Motive Systems Oy)
Vuonna 2000 rakennusalan konsultointi irrotettiin omaksi yhtiökseen (Arkkitehti- ja insinööritoimisto Motiivi Oy), ja alkuperäinen yhtiö jatkoi toimintaansa ohjelmistoyhtiönä nimellä Motive Systems Oy. Se alkoi kehittää niche-tuotteensa sijaan jotakin laaja-alaisempaa. Vuonna 2002 Antti Nivalan ideasta alkoi kehittyä dokumenttienhallintaohjelmisto nimeltä M-Files. M-Colorin tulorahoituksella kustannettiin M-Filesin tuotekehitys neljän hengen tiimissä noin kolmen vuoden ajan. M-Filesin ensimmäinen versio saatiin markkinoille vuonna 2005 ja Antti Nivala aloitti Motive Systems Oy:n toimitusjohtajana. Hän vastasi niin yrityksen markkinoinnista kuin talous- ja henkilöstöjohtamisestakin.  

Vuodesta 2006 eteenpäin yhtiön liikevaihto kasvoi vuosittain noin 40–50 %, pääosin Suomessa. Vuonna 2009 Dallasiin avattiin tytäryhtiö. Kasvuvauhti jatkui myös sen jälkeen tasaisena ja Amerikan toimisto ylsi jo toisen toimintavuotensa jälkeen noin miljoonan euron liikevaihtoon. Vuonna 2010 koko yrityksen liikevaihto oli 4,2 miljoonaa euroa.

2011- (M-Files)

Yritys vaihtoi nimensä M-Files Oy:ksi vuonna 2011 ja keskitti samalla liiketoimintansa tiedonhallintaan ja M-Files-teknologiaan. Myös Yhdysvalloissa sijaitseva tytäryhtiö vaihtoi nimeään, siitä tuli M-Files Inc.

Vuonna 2012 M-Files alkoi etsiä pääomasijoittajaa. Huhtikuussa 2013 M-Files keräsi kuuden miljoonan euron pääomarahoituksen kansainvälisen kasvunsa tukemiseksi brittiläiseltä DFJ Espritiltä ja Suomen valtion omistamalta Suomen Teollisuussijoitus –sijoitusyhtiöltä. Samana vuonna yritys lähes tuplasi henkilöstömääränsä.

Miika Mäkitalo nimitettiin M-Files Oy:n toimitusjohtajaksi maaliskuussa 2012, kun Antti Nivala halusi vaihtaa keskittyä tuotekehitykseen teknologiajohtajana. Mäkitalo on koulutukseltaan tuotantotalouden tohtori ja hän oli toiminut johtajana M-Files Oy:ssä vuodesta 2010 lähtien vastuullaan talous, hallinto ja strategiatyö. Ennen M-Filesia hän oli työskennellyt johtotehtävissä valtionhallinnossa (Ratahallintokeskuksessa, Liikennevirastossa sekä liikenne- ja viestintäministeriössä).

Vuonna 2015 ranskalaisesta Partech Ventures -sijoitusyhtiöstä tuli M-Filesin pääsijoittaja kymmenien miljoonien pääomasijoituksellaan, jotka auttoivat M-Filesiä laajentumaan. Kymmenessä vuodessa yhtiön myynti oli kymmenkertaistunut ja vuonna 2015 sen liikevaihto oli jo yli 30 miljoonaa euroa, josta viennin osuus oli yli puolet.

Vuonna 2016 M-Files kertoi saaneensa kasvua varten 33 miljoonan euron pääomasijoituksen Partech Venturesilta, Suomen Teollisuussijoitukselta ja brittiläiseltä Draper Espritiltä. Suomen pääomasijoitusyhdistyksen toimitusjohtaja Pia Santavirran mukaan sijoitus oli kaikkien aikojen suurimpia suomalaisen tämän kasvuvaiheen yrityksen saamia rahoituksia. Yhtiöllä oli yhteensä 6 000 asiakasta yli sadassa maassa ja se työllisti noin 300 henkilöä Suomessa, Yhdysvalloissa, Britanniassa ja Ruotsissa. 

Vuonna 2017 M-Files palkkasi lähes 100 uutta työntekijää, yhteensä työntekijöitä oli yli 400. Se aloitti yhteistyön tekoälyteknologioihin erikoistuneen Abbyyn kanssa. Abbyy on globaalisti toimiva teknologiatoimittaja, joka on keskittynyt tekstin- ja sisällöntunnistukseen ja luonnollisen kielen käsittelyyn. M-Files osti myös kanadalaisen tekoälyyn erikoistuneen teknologiayhtiö Apprenton. Apprenton teknologian avulla voidaan esimerkiksi etsiä vapaamuotoisista tekstisisällöistä kuten sähköpostiviesteistä liiketoiminnan kannalta tärkeitä tietoja, minkä jälkeen tietoa voidaan luokitella, käsitellä ja suojata. Yrityskaupalla M-Files vahvisti asemaansa älykkään tiedonhallinnan edelläkävijänä.  Yrityksen liikevaihto oli 52,6 miljoonaa euroa, ja kasvua edellisen vuoteen verrattuna oli 37 prosenttia, mikä oli viisi kertaa suurempi kuin tiedonhallintamarkkinan kasvu. Vuodesta 2011 vuoteen 2017 yhtiön liikevaihto kasvoi yli 750 prosenttia.

Tammikuussa 2018 M-Files kertoi avanneensa toimipisteen Australiaan.Kesällä 2018 Euroopan investointipankki EIP myönsi M-Filesille 27 miljoonan euron rahoituksen. Rahoituksella M-Files aikoi kasvattaa markkinaosuuttaan, palkata henkilöstöä maailmanlaajuisesti ja kehittää keinoja, joilla yritykset hallinnoivat ja käyttävät tietoa. EIP:N mukaan kyseessä oli suurin suomalaiselle IT-alalle myönnetty rahoitussopimus. 

Loppuvuonna 2019 perustaja Antti Nivala palasi yrityksen toimitusjohtajaksi.  Keväällä 2021 M-Files osti ranskalaisen Hubshare Solutions -yhtiön, jonka osaamisaluetta ovat tietoturvalliset digitaaliset asiakasportaalit.

Tuotteet
M-Filesin tarjoaa yritysasiakkailleen tietojenhallintaa. Kun sähköiset asiakirjat tallennetaan perinteisesti tietokoneen kansioihin M-Filesin ohjelmisto etsii niistä asioita metatietojen eli sisältöä kuvailevien tietojen avulla, ilman, että niitä täytyy siirtää mihinkään. Käyttäjän ei siis tarvitse muistaa, mihin kansioon jokin tieto on tallennettu, vaan tietoa hallitaan sen perusteella, mitä se on. M-Filesin mukaan toimistotyöläisten ajasta 20–25 prosenttia kuluu erilaisten dokumenttien etsimiseen, joten kun tieto löytyy tehokkaasti, yritys säästää.

Asiakkaat
Vuonna 2017 M-Filesin liikevaihdosta 60 % tuli viennistä. Sen asiakkaat olivat niin pk-yrityksiä kuin suuryrityksiäkin, jotka toimivat esimerkiksi teollisuudessa, palvelualoilla, rahoituksessa, suunnittelu- ja rakennusalalla, energia-alalla ja biotieteissä. Tyypillisiä M-Filesin asiakkaita ovat esimerkiksi konsulttitalot, lakiasiantoimistot ja tavalliset teollisuusyritykset, muun muassa SSAB ja Kemira.

Tunnustuksia
M-Filesin on saanut vuosien varrella useita sisällön- ja dokumenttienhallinnan palkintoja. Se on valittu muun muassa sadan merkittävimmän sisällönhallintaratkaisuja tarjoavan yrityksen joukkoon ja nimetty parhaaksi ratkaisuksi yritysten sisällönhallintaluokassa Top Ten Reviews -arviossa. Keväällä 2018 markkinatutkimusyritys Nucleus Research nimitti M-Filesiä maailman parhaaksi tiedonhallinnan teknologiaksi.

Palkintoja
Vuonna 2013 M-Files valittiin Vuoden työnantajaksi.
M-Files on listattu nopeimmin kasvavien teknologiayritysten joukkoon Suomessa ja Euroopassa vuosina 2010–2016.
Syksyllä 2015 M-Files sai Millennium-teknologiapalkinnon tunnustuspalkinnon Tekniikan Akatemialta kehitystyöstä big datan sovellusalueella sekä saavutuksista kansainvälisenä kasvuyrityksenä. Lisäksi M-Files valittiin Talentumin Teknologiakasvajaksi 2015.
Vuonna 2017 Microsoft valitsi M-Filesin vuoden kumppaniksi Suomessa. Computer Reseller News (CRN) taas listasi M-Filesin 20 trendikkäimmän ja "cooleimman" pilviohjelmistojen toimittajan joukkoon. M-Files noteerattiin myös toiseksi parhaaksi työpaikaksi pilvipalvelyritysten joukossa talouslehti Forbesin sivustolla julkaistussa artikkelissa, jonka kirjoitti lehteä ulkopuolisena avustava Ingram Cloudin johtaja Louis Columbus. Listaus perustui muun muassa työntekijöiden ja työnhakijoiden käyttämän Glassdoor-urasivuston tietoihin. Listauksen mukaan 98 prosenttia M-Filesin työntekijöistä voisi suosittella M-Filesia ystävälleen, ja kaikki kertoivat arvostavansa yrityksen toimitusjohtajaa.
Vuonna 2018 tasavallan presidentti Sauli Niinistö myönsi M-Filesille kansainvälistymispalkinnon vuoden kasvuyrityksenä. Palkintoa perusteltiin sillä, että tekoälyyn perustuvalla tiedonhallintaratkaisulla etsittävä tieto löytyy helpommin, mikä parantaa työn tuottavuutta ja työtyytyväisyyttä. "M-Files on Suomen ohjelmistoviennin kärkiyrityksiä, jolla on rohkeutta kasvaa vahvasti".

Sertifikaatteja
Vuonna 2016 M-Files Oy:lle myönnettiin ISO 9001:2015 -laatusertifikaatti
Vuonna 2017 Inspecta myönsi M-Filesin pilvipalveluille ISO/IEC 27001:2013 -tietoturvasertifikaatin osoituksena siitä, että M-Files huolehtii tietoturvasta ja panostaa riskien hallintaan.

Yrittäjäpalkintoja
Vuonna 2010 M-Files sai Aamulehden ja Tampereen Teknillisen Seuran Teknologiayrittäjyyspalkinnon.
Vuonna 2015 Tampereen kauppakamari valitsi M-Filesin toimitusjohtaja Miika Mäkitalon vuoden 2015 yritysjohtajaksi Ohjelmistoyrittäjät taas palkitsi M-Files Oy:n perustajan Antti Nivalan vuoden 2015 ohjelmistoyrittäjänä.
Vuonna 2016 Mäkitalo voitti pääpalkinnon sekä Suomen Nuorkauppakamarien Vuoden Nuori Johtaja -kilpailussa että Teknologiateollisuus ry:n Vuoden Nuori Johtaja -kilpailussa. Nivala taas valittiin vuoden teknologiajohtajaksi.

Lähteet

Aiheesta muualla
M-Filesin kotisivut 

 Suomalaiset ohjelmistoyritykset
Tamperelaiset  yritykset